

	[image: Kuopion kansalaisopisto] 
	Informointitiedote 23.5.2025	1 (1)

	
	



Tiedote opintosuoritustietojen tallentamisesta Koski-palveluun
Koski-palvelu sisältää opetuksesta ja koulutuksesta tallennetut tiedot
[bookmark: _Hlk194332838]
Kuopion kansalaisopisto tarjoaa mahdollisuuden tallentaa suoritustietosi Koski-palvelussa olevaan tietovarantoon. Tämä koskee kursseja, jotka täyttävät Koski-palvelun vaatimukset.
Suoritustietosi tallennetaan Koski-palveluun vain, jos itse haluat ja annat siihen kirjallisen luvan suostumuslomakkeella. Tallentaminen on vapaaehtoista, eikä se vaikuta koulutukseesi osallistumiseen.
Koski-palveluun tallennetut suoritustiedot säilyvät pitkäaikaisesti ja ovat nähtävissä Oma Opintopolku -palvelussa. Halutessasi voit myös jakaa tiedot eteenpäin.

Kansallisten perustaitojen osaamismerkki -kurssien arviointi on hyväksytty/hylätty. Mikäli saat hylätyn arvioinnin, suorituksen tietoja ei siirretä Koski-palveluun, vaikka olisit antanut suostumuksesi tietojen siirtoon.
Jos annat suostumuksesi, oppilaitos tekee seuraavat toimet:
· Arvioi suorituksesi kurssin tai koulutuskokonaisuuden päätyttyä.
· Siirtää suoritustiedot Koski-palveluun.
· Tallentaa suostumuksesi pysyvästi. Mikäli myöhemmin peruutat suostumuksesi, siitä tehdään merkintä järjestelmään.

Mitä tietojasi suoritustiedon tallentamisen yhteydessä käsitellään?
Kuopion kansalaisopisto tallentaa suostumuksellasi seuraavat tiedot Koski-palveluun:
1. koulutuksen nimi (ja mahdollinen koulutuksen laajuus)
2. koulutuksen päättymispäivä
3. osaamisen arviointi
Jos olet alaikäinen, suostumuksen antaa huoltaja. Suostumus annetaan kirjallisesti ilmoittautumisen yhteydessä tai koulutuksen alkaessa oppilaitoksen ohjeiden mukaisesti.
Kuopion kansalaisopiston tallentamien tietojen lisäksi Opetushallitus tallentaa sinusta oppijanumeron edellyttämät tiedot Koski-palvelun ylläpitäjän roolissa. Oppijanumero on Opetushallituksen antama pysyvä tunnus, jota käytetään henkilön yksilöintiin Opetushallituksen palveluissa. Oppijanumerosta säädetään laissa valtakunnallisista opinto- ja tutkintorekisteristä (3 §). Oppijanumeron muodostamisen yhteydessä opiskelijasta tallentuu oppijanumerorekisteriin1 seuraavat tiedot: 
1. nimi
2. oppijanumero
3. henkilötunnus
4. kansalaisuus
5. sukupuoli
6. äidinkieli
7. tarpeelliset yhteystiedot
Jos sinulla ei ole henkilötunnusta, oppilaitos tallentaa kansalaisuuden, sukupuolen ja äidinkielen oppijanumerorekisteriin.
Kuopion kaupunki tarjoaa mahdollisuuden tallentaa Kuopion kansalaisopistolla hankitun osaamisen Koski-palveluun 1.8.2021 lähtien. 

Koski-palvelun rekisterinpitäjät
Opetushallitus ja oppilaitosten ylläpitäjät vastaavat yhdessä tietojen tallentamisesta Koski-palveluun. Koski-palvelun ylläpidosta vastaa Opetushallitus.
Opetushallituksen sähköposti Koski-palveluun liittyvissä asioissa on koski(at)opintopolku.fi. Tietosuojaseloste sisältää ajantasaiset tiedot Opetushallituksen tietosuojavastaavasta: https://opintopolku.fi/konfo/fi/sivu/koski-palvelun-tietosuojaseloste
Kuopion kaupungin tietosuojavastaavan yhteystiedot ovat: puh. 044 718 2854, tietosuojavastaava(at)kuopio.fi. Rekisterinpitäjänä toimiva Kuopion kaupunki vastaa siitä, että tiedot tallennetaan Koski-palveluun oikein ja ajantasaisesti.

Mikä on Koski-palvelun tietovaranto?
Koski-palvelussa oleva tietovaranto sisältää opetuksen ja koulutuksen valtakunnallisen tietovarannon. Se on kansallinen tietovaranto, jonka sisältämät tiedot on kuvattu rekisterin tietosuojaselostuksessa2. Tietovarannosta säädetään laissa valtakunnallisista opinto- ja tutkintorekistereistä (884/2017) toisessa luvussa. 
Kuopion kansalaisopiston opintoja tallennetaan rekisteriin, jotta myös muu kuin tutkintoon johtava osaaminen tulisi näkyväksi. Vapaatavoitteinen opiskelu kehittää monenlaista osaamista, jota tarvitaan työelämässä ja arjessa. Tavoitteena on, että osaaminen tunnistetaan ja sitä arvostetaan. Tietoja ei lähtökohtaisesti tulla käyttämään lakisääteisten viranomaistehtävien hoitamiseen, hallinnon toiminnan tehostamiseen, vapaan sivistystyön kehittämiseen ja päätöksentekoon eikä vapaan sivistystyön arviointiin, tilastointiin, seurantaan ja tutkimukseen.
Tietovarannon tiedot ovat opiskelijan itsensä käytettävissä Oman Opintopolun "Omat opintosuoritukset" -palvelussa: https://opintopolku.fi/oma-opintopolku/.
Kuopion kansalaisopiston on tallennettava hyväksytty opintosuorituksesi Koski-palveluun, jos suostut tietojen tallentamiseen. Tallentamista ohjaa laki Valtakunnallisista opinto- ja tutkintorekistereistä. Kuopion kaupunki päättää, mihin koulutuksiin ja mistä lähtien se alkaa tarjota tallentamismahdollisuutta. 



Tietojen luovuttaminen ja mahdollisuus hallita tietoja
Koski-palveluun tallennettaviin vapaan sivistystyön suoritustietoihin ei sovelleta valtakunnallisista opinto- ja tutkintorekistereistä annetun lain (884/2017) tiedon luovuttamista koskevia säännöksiä. Tietoja ei voida luovuttaa tietovarantoa koskevan lain nojalla muutoin kuin opiskelijan itsensä toimesta. 
Oma Opintopolku -palvelussa voit tarkastella omia koulutustietoja sekä lähettää tietoja kolmannelle osapuolelle, jos haluat. Tämä tapahtuu Oma Opintopolku -palvelussa siten, että luot hyperlinkin ja lähetät sen eteenpäin valitsemallesi yhteyshenkilölle, joka linkin aktivoituaan (klikkaamalla) näkee valitsemasi koulutustiedot. Voit lähettää linkin esimerkiksi oppilaitokselle tai työnantajalle. Palvelussa voit myös poistaa linkin käytöstä ja näin vaikuttaa tietojen luovuttamiseen. Käytännössä linkin poistaminen varmistaa, ettei kolmas osapuoli enää pääse katsomaan luovutettuja tietoja. 
Mikäli haluat hyödyntää opintosuoritustietoja toisessa oppilaitoksessa, sinun tulee itse huolehtia tietojen luovuttamisesta, koska opinto-ohjaajalla ei ole automaattisesti oikeutta päästä tarkastelemaan Koski-palveluun tallennettuja opintosuoritustietoja. Lisäksi voit jatkossakin pyytää Kuopion kansalaisopistolta todistuksen suoritetusta koulutuksesta. 
Voit antaa palvelussa myös suostumuksen tietojen luovuttamiseen kolmannelle osapuolelle, jonka kanssa Opetushallituksella on tietojenluovutussopimus. Mikäli et suostu luovutukseen, tiedot ovat valtakunnallisista opinto- ja tutkintorekistereistä annetun lain mukaan vain sinun saatavillasi sekä tiedot tallentaneen oppilaitoksen ylläpitäjän ja tietovarannon ylläpitäjän (Opetushallituksen) saatavilla. 
Viranomaisilla on kuitenkin tietyissä tilanteissa oikeus Koski-tietovarannossa oleviin tietoihin muun lainsäädännön nojalla. Esimerkiksi Tilastokeskuksella on tilastolain (280/2004) ja Kansaneläkelaitoksella opintotukilain (65/1994) nojalla oikeus saada tietovarannosta tietoja, jotka niillä on oikeus saada oppilaitoksen ylläpitäjältä.
Lisäksi Koski-palvelun ylläpitoon ja sen kehittämiseen osallistuvat palveluntarjoajat (henkilötietojen käsittelijät) pääsevät tarkastelemaan Koski-palvelun sisältämiä henkilötietoja Opetushallituksen rekisterinpitäjän tehtäviin liittyvissä tiedonhuollollisissa tehtävissä.

Henkilötietojen säilytysaika
Lähtökohtaisesti Kuopion kansalaisopistolla hankittu opintosuoritusta koskeva tieto säilytetään Koski-palvelussa pysyvästi. Voit kuitenkin pyytää tiedon poistamista peruuttamalla antamasi suostumuksen johonkin koulutukseen milloin tahansa.
Suostumuksen peruuttaminen tapahtuu ilmoittamalla siitä Opetushallitukselle Oma Opintopolku -palvelun kautta. Mikäli opintosuoritusta ei ole käytetty esimerkiksi osaamisen tunnistamiseen ja tunnustamiseen oppilaitoksessa, työnhaussa tai etuuden saamisessa, Opetushallitus aloittaa suostumuksen peruutusprosessin. Jos opintosuoritusta on hyödynnetty edellä mainituilla tavoilla, poistaminen ei ole enää mahdollista.
Oppijanumero sekä ne yksilöivät tunnistetiedot, joiden perusteella oppijanumero on annettu, säilytetään kuitenkin aina pysyvästi. Opetushallitus ilmoittaa suostumuksen peruutuksesta oppilaitoksen ylläpitäjälle, joka merkitsee saamaansa suostumukseen tiedon peruutuksesta.

Rekisteröidyn oikeudet
· Sinulla on oikeus saada tietoa omien henkilötietojesi käsittelystä sekä nähdä Opetuksen ja koulutuksen tietovarantoon tallennetut henkilötiedot (Tietosuoja-asetus, 15 artikla).
· Sinulla on oikeus tietovarantoon merkittyjen tietojen oikaisemiseen (16 artikla) sekä henkilötietojen käsittelyn rajoittamiseen (18 artikla). 
· Sinulla on lisäksi oikeus vastustaa tietojen käsittelyä tietosuoja-asetuksen artikla 21 mukaisesti ja peruuttaa antamansa suostumus lain Valtakunnallisista opinto- ja tutkintorekistereitä (884/2017) 9 d §:n nojalla sekä mahdollisesti oikeus tietojen poistamiseen tietosuoja-asetuksen 17 artiklan nojalla.
· Lisäksi sinulla on oikeus tehdä kantelu tietosuojavaltuutetulle. Samat oikeudet koskevat myös alaikäisen opiskelijan huoltajaa. Tarkemmat ohjeet oikeuksien toteuttamiseksi löytyvät tietosuojaselosteesta, kts. kohta lisätiedot.

Lisätiedot
• Rekisteröityjen informointi: https://www.kuopio.fi/kuopionkaupunki/asiointi-ja-neuvonta/henkilotietojen-kasittely/ 
• Kansallinen tutkinto- ja opintosuoritustietojen Koski-tietovaranto Opetushallituksen
verkkopalvelussa: https://www.oph.fi/fi/palvelut/koski-tietovaranto 
• Koski-tietovarannon tietosuojaseloste: https://opintopolku.fi/konfo/fi/sivu/koski-palvelun-tietosuojaseloste 
• Oppijanumerorekisterin tietosuojaseloste:
https://opintopolku.fi/konfo/fi/sivu/oppijanumerorekisterin-tietosuojaseloste  
• Laki valtakunnallisista opinto- ja tutkintorekistereistä (884/2017):
https://www.finlex.fi/fi/laki/ajantasa/2017/20170884 
• Laki vapaasta sivistystyöstä (632/1998):
https://www.finlex.fi/fi/laki/ajantasa/1998/19980632 

